钦定古今图书集成/理学汇编/字学典/第052卷 > 张怀瓘书断 > 《篆势》汉·蔡邕
## 钦定古今图书集成/理学汇编/字学典/第052卷 > 张怀瓘书断 > 《篆势》汉·蔡邕

字画之始，因于鸟迹。仓颉循圣，作则制文，体有六篆，
巧妙入神。或象龟文，或比龙鳞，纾体放尾，长翅短身，
颓若黍稷之垂颖，蕴若虫蛇之棼缊。扬波振击，鹰峙
鸟震，延颈胁翼，势欲凌云。或轻举内投，微本浓末，若
绝若连，似露缘丝，凝垂下端，从者如悬，衡者如编，抄
者邪趣，不方不圆，若行若飞，岐岐翾翾。远而望之，若
鸿鹄群游，络绎迁延。迫而视之，湍际不可得见，指挥
不可胜原。《研桑》不能数其诘屈，《离娄》不能睹其隙间，
《般倕》揖让而辞巧，籀诵拱手而韬翰。处篇籍之首目，
粲粲彬彬其可观。摛华艳于纨素，为学艺之范闲。嘉
文德之弘懿，蕴作者之莫刊，思字体之俯仰，举大略
而论旃。